En buschauffør blev ved halv ti-tiden i aftes udsat for et røveri, da han var ved at gøre bussen ren på det tidligere baneareal på Dag Hammarskjølds Gade i Aalborg. Det skriver P4 Nordjylland. - Da han forlader bussen, kommer der en sort VW Passat stationcar kørende mod ham, og der bliver stukket en pistol ud af en siderude, og han bliver truet til at afleve sin taske med billetpengene, fortæller vagtchefen ved Nordjyllands Politi, Poul Badsberg. Buschaufføren ser ikke mere. Han hører en bildør smække og bilen køre væk. Han har ikke kunnet givet andet signalement af gerningsmanden, end at han talte engelsk og formentlig havde selskab i bilen af to andre. Men da bilens bagruder var tonede, er chaufføren ikke sikker. /ritzau/
Chauffør udsat for væbnet røveri i Aalborg mandag aften.